लुधियाना । जालंधर-पानीपत हाईवे पर बस्ती जोधेवाल चौक के ऊपर फ्लाईओवर बनने के बाद नीचे सिर्फ 30 मीटर जगह रह जाएगी। इसी से सुंदर नगर और राहों रोड का ट्रैफिक एक-दूसरे की तरफ क्रॉस करेगा और बांई तरफ यू-टर्न लेकर भी गाड़ियां यहीं से जाएंगी। ऐसे में यहां हर वक्त ट्रैफिक जाम के हालात बने रहेंगे। हाईवे बनवा रही नेशनल हाईवे अथॉरिटी ऑफ इंडिया (एनएचएआई) के सर्वे के मुताबिक यहां से डेली 50 हजार से ज्यादा गाड़ियां गुजरती हैं।
यह सारा लोकल ट्रैफिक है जो सर्विस लेन पर गुजरेगा और उसे हाईवे पर एंट्री नहीं मिलेगी। खास बात यह भी है कि समराला चौक वाली साइड में बस्ती जोधेवाल चौक वाले फ्लाईओवर के नीचे एक मजार भी है। लोकल ट्रैफिक की क्रॉसिंग के लिए जो 30 मीटर जगह मिल रही है, उसी में मजार भी बनी हुई है, जो लगभग 5 मीटर जगह घेर रही है। फिर यह हिस्सा 25 मीटर रह जाएगा, जिससे ट्रैफिक बड़ी मुसीबत बन जाएगा। इसके दोनों तरफ बड़ी आबादी और इंडस्ट्रियल यूनिट्स होने के बावजूद इस मुद्दे पर अभी तक प्रशासनिक और नेताओं के लेवल पर कोई सक्रियता नहीं दिखाई जा रही है। जिसका खामियाजा वहां से गाड़ियां लेकर गुजरने वाले हजारों लोगों को भुगतना पड़ेगा।
^ऐसी जगह पर बीच में सिर्फ क्रॉसिंग के लिए 30 मीटर छोड़ना ठीक है लेकिन साथ में दोनों तरफ बांई ओर यू-टर्न लेने वालों के लिए 15 से 20 मीटर तक स्पैन छोड़ा जाना चाहिए। ताकि क्रॉसिंग और यू-टर्न वाले एक-दूसरे के साथ मिक्सअप न हों। मौजूदा के साथ फ्यूचर ट्रैफिक के लिए ऐसे अरेंजमेंट जरूरी हैं। मैंने ड्राइंग नहीं देखी लेकिन जैसे आप बता रहे हैं तो उससे तो यह बड़ी ट्रैफिक प्रॉब्लम बन जाएगा। यू-टर्न वाला रुका तो पीछे की सारी रोड जाम हो जाएगी। हालांकि फाइनल कमेंट ड्राइंग व लोकेशन देखकर ही कर सकता हूं।
-नवदीप असीजा, ट्रैफिक एडवाइजर टू पंजाब गवर्नमेंट(हाईकोर्ट द्वारा नियुक्त)
बस्ती जोधेवाल फ्लाईओवर के नीचे कम से कम 90 मीटर जगह चाहिए। इससे वहां 3 स्पैन बनेंगे। बीच वाला स्पैन बंद कर बाकी दोनों किनारे वालों के बीच में डिवाइडर बना देंगे। जालंधर बाईपास से जो ट्रैफिक यू-टर्न लेना चाहे वो उस तरफ वाले स्पैन के साथ ही मुड़ जाएगा और सुंदर नगर से राहों रोड की तरफ आता ट्रैफिक इसी स्पैन के दूसरे हिस्से से आएगा। इसी तरह समराला चौक की तरफ वाले स्पैन के बीच भी डिवाइडर होगा। जिसे समराला चौक वाली साइड से आकर यू-टर्न लेना है वो वहीं से मुड़ जाएगा और जिसे राहों रोड से सुंदर नगर जाना है वो डिवाइडर के दूसरे हिस्से से निकल जाएगा। ऐसे में वहां राउंड अबाउट बन जाएगा तो ट्रैफिक जाम नहीं होगा। ऐसा हम ट्रांसपोर्ट नगर में करने जा रहे हैं।
राहुल वर्मा, ट्रैफिक एक्सपर्ट, संभव फाउंडेशन
hin_Deva hin_Deva hin_Deva bho_Deva hin_Deva bho_Deva